Továbbra is problémát jelent a famagustai szennyvízhálózat kiépítésére vonatkozó szerződés, amelyet a Bizottság 2013 decemberében felmondott, és amellyel kapcsolatban sem a vitát, sem pedig a projekt befejezését célzó intézkedéseket nem sikerült rendezni. A helyi vállalkozók bojkottja ráadásul más projektek pályáztatását is kedvezőtlenül befolyásolta.

A vissza nem térítendő támogatás a program fontos eleme. Tekintettel arra, hogy a lehetséges kedvezményezettek többsége számára a viszonylag kis összegű támogatások is fontosak, a Bizottság folyamatosan keresi azokat a megoldásokat, amelyek révén a kedvezményezettek időben és hatékonyan juthatnak hozzá a támogatásokhoz. A kiszervezés is ebbe a körbe tartozik, és a Bizottság kibővítette a 2015. évi program közvetett irányításra vonatkozó elemét. A British Councillal kötött új hatáskör-átruházási megállapodással 2020-ig meghosszabbította a népszerű ösztöndíj-támogatási programot.

A vidékfejlesztés területén folyó munka a tejipar színvonalának emelését célozta. 2015 közepén kezdődött, és 2016-ban is folytatódik az állategészségügyi szolgálatok kapacitásának megerősítését célzó technikai segítségnyújtás az állategészségügyi szabványoknak és az állatbetegségek elleni védekezést és azok megelőzését célzó egyéb egészségügyi követelményeknek való megfelelés, valamint az állati eredetű termékek zöld vonalon keresztüli jövőbeni kereskedelmének biztosítása és nyomon követése érdekében. Ez a későbbiekben is különösen nagy kihívást jelentő feladat lesz. 2015-ben jelentős technikai segítségnyújtásra került sor, és az állati melléktermékek kezelése, az állatbetegségek felszámolása és a tejágazati reform terén komoly gépi beruházások történtek. 2016-ban a laboratóriumok mérési képességeinek fejlesztését célzó metrológiai program indul, amelyet a mezőgazdasági szaktanácsadás további megerősítése céljából technikai segítségnyújtás is kiegészít majd. A két közösség olajbogyó-termelői szervezetei a gyümölcslegyek elleni védekezés jegyében javaslatot tettek egy, mindkét közösség bevonásával megvalósítandó kísérleti programra, amelynek előkészületi munkálatait a 2015. évi program tartalmazza. A 3. vidékfejlesztési támogatási rendszer keretében 2013-ban odaítélt 39 támogatási szerződéséből 2015 végén még 22 futott.

A Bizottság belekezdett egy tanulmány elkészítésébe, amely meghatározza a famagustai szennyvízhálózatokhoz szükséges helyreállítási munkálatokat és azok költségeit. Folyamatban van a Koutsoventsis/Güngör hulladéklerakó kibővítésére vonatkozó tervezési munka is, amely tartalmazza a lerakóból kijutó csurgalékvíz kezelésére szolgáló egység leírását. Megrendelték a hulladékszállító tehergépkocsikat is. A szilárd hulladék kezelésére irányuló erőfeszítések a 2015. évi program keretében további beruházásokkal egészülnek ki, beleértve a környezetszennyező szeméttelepek bezárását, valamint a hulladék új lerakóhoz való hatékony átszállítását segítő „átrakóállomások” megépítését. Szintén a szilárd hulladékok témaköréhez tartozik, hogy a sterilizálatlan hulladék veszélyes ártalmatlanításának megakadályozása érdekében megrendeltek egy új orvosi sterilizáló létesítményt. A civil társadalmat és helyi közösségeket támogató rendszerek is foglalkoznak a szilárd hulladék kezelésének témájával (lásd alább).

A 2014–2016 közötti tanévekre vonatkozóan a British Councilt bízták meg az EU-ba irányuló ösztöndíjak programjának irányításával, amelynek keretében 2015-ben a British Council 125 ösztöndíjat osztott ki. Ezt a rendszert a British Councillal decemberben aláírt hatáskör-átruházási megállapodással további három évvel, a 2017–2020 közötti tanévekre is kiterjesztették. A Bizottság 2007 óta minden évben biztosította az ösztöndíjakhoz való hozzáférést, és létfontosságú, hogy a rendszer folyamatossága fennmaradjon. Az ösztöndíjprogram irányítása keretében a British Council „Study in Europe” napokat szervez, hogy tájékoztassa a diákokat az Egyesült Királyságon kívüli tanulási lehetőségekről. A szervezet egy öregdiák-hálózat létrehozásán is dolgozik, és nyomon fogja követni annak középtávú hatásait, például hogy milyen arányban térnek vissza a diákok Ciprusra, és milyen arányban sikerül elhelyezkedniük.

A kulturális örökség védelme – amely a két közösség részvételével működő, kulturális örökséggel foglalkozó technikai bizottságon (TCCH) keresztül valósul meg – továbbra is fontos eleme a támogatási program megbékélési és bizalomépítési intézkedéseket tartalmazó részének. Jelentős és nagy nyilvánosságot kapott esemény volt a famagustai Othello-torony júliusi újranyitása, amelyen a két közösség vezetője is részt vett. Szintén jelentős részvétellel zajlott novemberben Kormakitis/Koruçam településen a maronita egyházhoz tartozó régi Szent György templom befejezése alkalmából tartott ünnepség. November végén fontos fejlemény volt, hogy a TCCH számára engedélyezték a bejutást a jelenleg katonai támaszpontként szolgáló Agia Marina/Gurpinar faluba annak érdekében, hogy felmérje az ott található másik fontos maronita templom megőrzéséhez és restaurálásához szükséges munkálatokat. A TCCH a ciprusi béke és megbékélés érdekében végzett jelentőségteljes munkája elismeréseként az Európai Parlament októberben a 2015. évi Európai Polgár Díjjal tüntette ki a TCCH ciprusi görög és ciprusi török vezetőit. A kulturális örökség védelmére irányuló program 4. szakaszával kapcsolatos hatáskör-átruházási megállapodást decemberben írták alá az UNDP-vel. A helyreállítással érintett területek kedvezményezett közösségei a jövőben különös figyelmet fordítanak a megőrzésre és a gondozásra.

4.5.Audit és ellenőrzések

Az Európai Számvevőszék elvégezte a ciprusi török közösség számára biztosított 2012. évi támogatási program auditjának 2015. évi utóellenőrzését, és 2016 elején elkészítette az erről szóló jelentést. Utólagos intézkedésekre nincs szükség. Részletes külső audittal vizsgálták a belső ellenőrzési mechanizmusokat, hogy megállapítsák, javult-e a megbízhatóság, mióta a munkacsoportot 2015-ben áthelyezték a Regionális és Várospolitikai Főigazgatósághoz. Az ellenőrök 2016-ban készítették el a jelentést, és a szükséges utólagos intézkedések végrehajtása folyamatban van. Az Európai Szomszédságpolitika és a Csatlakozási Tárgyalások Főigazgatósága (DG NEAR) októberben utólagos audittal ellenőrzött öt számlakifizetést a 2015 előtti időszakból, amikor a munkacsoport még a DG NEAR irányítása alá tartozott. Számszerűsíthető hibát nem talált. Egy szerződés is létrejött a kiadások ellenőrzéséről a „Kkv-fejlesztés III: termékek és szolgáltatások modernizálása” elnevezésű támogatási rendszer keretében nyújtott 15 támogatással kapcsolatban. Ezt a munkát 2016-ban, a támogatási szerződések végrehajtásának befejezésekor kell elvégezni.

4.6.Értékelés

A 2013-as általános programértékelést követően újraértékelték a program mutatóit. Több ágazattal kapcsolatban gyűjtöttek adatokat, és egy sor új mutatóra tettek javaslatot. Kétségtelen azonban, hogy sok gazdasági és társadalmi vonatkozású adat hiányzik, és az uniós vívmányok jövőbeni alkalmazása során jelentős statisztikai fejlesztésekre lesz szükség. Miután az Equipo Argentino de Antropologia Forense (EAAF) 2014-ben értékelte az eltűnt személyekkel foglalkozó bizottság műveleteit, 2015-ben további három látogatást tett, többek között a genetikai vizsgálati eljárások felülvizsgálata céljából.

4.7.Tájékoztatás, nyilvánosság és népszerűsítés

2015-ben 188 láthatósági és kommunikációs akcióra került sor, ami jelentős javulás 2014-hez képest, és amihez az EUPSO-iroda és az Európai Bizottság ciprusi képviselete által közösen irányított új Infopoint-projekt is nagymértékben hozzájárult (lásd a 4.2.4. pontot is). 2015 kiemelt eseményei az alábbiak voltak: vidéki utak Komi Kebir/Büyükkonuk, Kiados/Serdarlı, Morphou/Güzelyurt és Lefka/Lefke településekre és az EU vidékfejlesztési politikájáról tartott megbeszélések; Mobilitási Hét, amelyet a ciprusi török közösség most ünnepelt először; és tájékoztató kampány az emberkereskedelem elleni küzdelemről. Az Európa Nap és a Zöld Hét megünneplésére nagyszabású szabadtéri programok keretében került sor, és egy nagyszabású, kulturális örökségről szóló konferenciát is tartottak, amelyre a sziget minden részéről érkeztek szakemberek.

4.8.Konzultációk a Ciprusi Köztársaság kormányával

Találkozókat tartottak a Ciprusi Köztársaság kormányának képviselőivel, különösen a Bizottság magas rangú tisztviselőinek ciprusi látogatása alkalmával. A Bizottság továbbra is számít a kormány együttműködésére az ingatlanok tulajdonjogának ellenőrzése terén, és rendszeres találkozókat tartanak a brüsszeli állandó képviseleten is. A Bizottság Egészségügyi és Élelmiszerbiztonsági Főigazgatósága januárban technikai látogatást tett, hogy az egész szigetet érintő bőrcsomósodáskór kérdésével foglalkozzon.

5.Következtetések

A Bizottság továbbra is elkötelezett az ENSZ égisze alatt zajló rendezési folyamat támogatása mellett, és a program keretében igyekszik minden lehetőséget kihasználni, hogy előmozdítsa a folyamattal kapcsolatos kezdeményezéseket, ahogyan azt 2015-ben is tette, amikor finanszírozást biztosított az új határátkelőhelyek megnyitásához. Örvendetes fejlemény, hogy megalakult a két közösséget szolgáló ad hoc bizottság, amelyen keresztül lehetőség nyílik az uniós vívmányoknak való megfelelés technikai kérdéseinek tanulmányozására. Bebizonyosodott, hogy a támogatási program keretében megvalósuló TAIEX-támogatás pozitív hatással van a bizottság munkájára, a ciprusi török közösség tagjai ugyanis sokkal tájékozottabbak az uniós vívmányok azon területeit illetően, ahol TAIEX-tevékenység folyik.

A Bizottság továbbra is folytatja a támogatási rendelet szerinti segítségnyújtási tevékenységét Ciprus újraegyesítésének előmozdítása érdekében azzal, hogy hat célkitűzése mentén igyekszik elősegíteni a ciprusi török közösség gazdasági fejlődését. 2015 folyamán a segítségnyújtás keretében nagyobb hangsúlyt kaptak azok a területek, ahol az uniós vívmányoknak való jövőbeni megfelelést illetően konkrét problémák merültek fel. Ezek elsősorban a környezetvédelem és az állategészségügy területét érintik.

A kedvezményezett több területen tapasztalható szűkös kapacitásaira és forráshiányára, valamint az uniós vívmányok jövőbeni alkalmazására való felkészültség hiányosságaira tekintettel a projekt fenntarthatóságának értékelése során körültekintően kell eljárni. A Bizottság a kedvezményezetteknek való átadást követően is aktívan támogatja majd a konkrét projekteket. A kedvezményezettek azonban már most is sikeresen üzemeltetik és tartják fenn az eddig átadott nagyobb infrastruktúrákat és berendezéseket.

A kötelezettségvállalások arányának növekedése is a program gyorsulására utal. A kedvezményezett igényeire való gyors reakció a rendezéssel kapcsolatos tárgyalások előrehaladtával egyre fontosabbá válik.